1. Indledning

Kommissionen skal regelmæssigt holde Europa-Parlamentet og Rådet underrettet om gennemførelsen af flygtningefaciliteten for Tyrkiet (herefter "faciliteten"), jf. artikel 8, stk. 1, i Kommissionens afgørelse af 24. november 2015 om koordinering af Unionens og medlemsstaternes tiltag gennem en koordinationsmekanisme (herefter "afgørelsen"). I henhold til afgørelsens artikel 2, stk. 8, skal Kommissionen hvert år aflægge rapport til Europa-Parlamentet og Rådet om gennemførelsen af faciliteten. Den første årlige rapport om faciliteten blev offentliggjort i marts 2017. Den beskrev, hvordan faciliteten fungerer, samt de første foranstaltninger, der var truffet med henblik på gennemførelse, overvågning og evaluering af faciliteten samt facilitetens kommunikationsaktiviteter.

1.1 Tyrkiet og flygtningekrisen

Tyrkiets geografiske placering gør det til et oplagt modtagelses- og transitland for flygtninge og migranter. Grundet en hidtil uset tilstrømning af flygtninge og migranter, som primært skyldes konflikten i Syrien og Irak, er landet vært for over 3,8 millioner flygtninge og migranter, hvilket er det højeste antal i verden. Heri er inkluderet 3,5 millioner registrerede syriske flygtninge, hvoraf under 7 % bor i de 21 lejre, den tyrkiske stat har anlagt, og over 300 000 registrerede flygtninge og asylansøgere primært fra Irak, Afghanistan, Iran og Somalia. Fordelingen af flygtninge og asylansøgere pr. provins fremgår af kortet på side 3. Tilstrømningen har haft store konsekvenser for værtssamfundene. Tyrkiet gør fortsat en prisværdig indsats, når det drejer sig om at modtage, støtte og være vært for et stort antal flygtninge og migranter.

1.2 EU's reaktion på krisen og oprettelse af faciliteten

I 2015 besluttede Den Europæiske Union og medlemsstaterne at gøre en større politisk og økonomisk indsats for at hjælpe Tyrkiet med at være værtsland for flygtningene. Der blev opnået enighed om et omfattende samarbejde baseret på fælles ansvar, gensidige forpligtelser og opnåelse af resultater mellem Den Europæiske Union og Tyrkiet med erklæringerne af 29. november 2015 og 18. marts 2016 fra EU og Tyrkiet. Mødet mellem EU's stats- og regeringschefer og Tyrkiet den 29. november 2015 satte gang i EU's og Tyrkiets fælles handlingsplan, som havde til formål at hjælpe Tyrkiet med at håndtere følgerne af konflikten i Syrien.

Som svar på EU-medlemsstaternes krav om betydelige ekstra midler til at hjælpe flygtninge i Tyrkiet besluttede Kommissionen den 24. november 2015 at oprette faciliteten for flygtninge i Tyrkiet. Faciliteten er en mekanisme, der skal koordinere mobiliseringen af de ressourcer, der stilles til rådighed over såvel EU-budgettet som de ekstra bidrag fra medlemsstaterne, der integreres i EU-budgettet som eksterne formålsbestemte indtægter, hvilket er et beløb på i alt 3 mia. EUR i perioden 2016-2017.

Dette bidrag supplerer og øger i væsentlig grad de eksisterende midler fra EU's regionale trustfond som reaktion på den syriske krise (EU-trustfond), instrumentet, der bidrager til stabilitet og fred, det europæiske instrument for demokrati og menneskerettigheder og de nationale programmer under instrumentet for førtiltrædelsesbistand, hvilket har gjort det muligt at få arbejdet med flygtningerelaterede spørgsmål øverst på dagsordenen med vigtige partnere.

Opfyldelsen af erklæringen fra EU og Tyrkiet af 18. marts 2016 (herefter "erklæringen") spillede en central rolle i løbet af 2017 for sikringen af, at EU og Tyrkiet i fællesskab tackler migrationsudfordringen effektivt. Erklæringen betyder helt konkret, at det fortsat lykkes at nedbringe antallet af irregulære og farlige grænsepassager og redde liv i Det Ægæiske Hav. Der kom i alt 41 720 migranter ad den østlige Middelhavsrute til EU i 2017 sammenlignet med 182 227 i 2016. Antallet af omkomne til søs er nedbragt betydeligt til 62 omkomne i 2017 sammenlignet med 434 i 2016.

Genbosætninger fra Tyrkiet til EU sker fortsat hurtigere; fra den 4. april 2016 til den 14. februar 2018 er 12 170 syriske flygtninge blevet genbosat fra Tyrkiet til Europa. Den frivillige ordning med Tyrkiet om indrejse af humanitære årsager, hvortil de tilhørende operative standardprocedurer blev godkendt af medlemsstaterne i december 2017, bør tages i brug. Alle dele er nu på plads, og alle betingelser er opfyldt, således at den kan tages i brug som anført i EU's og Tyrkiets erklæring. Det vil sikre, at genbosætningerne fortsætter og giver et sikkert og lovligt alternativ til irregulær migration til EU.

Den fuldstændige og fortsatte opfyldelse af erklæringen forudsætter, at alle parter udviser politisk vilje og yder en konstant indsats.

2. Sådan fungerer faciliteten

Faciliteten er en koordineringsmekanisme, der gør det muligt hurtigt og effektivt at skaffe EU-bistand til flygtninge i Tyrkiet. Faciliteten sikrer, at der trækkes mest muligt på de eksisterende EU-finansieringsinstrumenter, enten som humanitær bistand eller ikkehumanitær bistand, således at det sikres, at flygtningenes og værtssamfundenes behov tilgodeses bedst muligt og på en koordineret måde.

Styringsudvalget for faciliteten yder strategisk vejledning om de overordnede prioriteter, om hvilke foranstaltninger der skal ydes støtte til, hvilke beløb der skal tildeles, hvilke finansieringsinstrumenter der skal anvendes, samt når det er relevant, hvilke betingelser der gælder Tyrkiets gennemførelse af dets forpligtelser i henhold handlingsplanen mellem EU og Tyrkiet. I løbet af facilitetens andet år blev der holdt fire møder i styringsudvalget henholdsvis den 12. januar, 31. marts, 28. juni og 8. november 2017. Kommissionen indkaldte til 9. møde i styringsudvalget den 9. marts 2018, og det næste møde skal finde sted i foråret 2018.

De hovedprincipper, der ligger til grund for facilitetens gennemførelse, er hurtighed og effektivitet samt sund finansiel forvaltning. Det er også vigtigt, at foranstaltningerne under faciliteten er bæredygtige, og at der er et fælles ejerskab med de tyrkiske myndigheder. Fastlæggelsen af de områder, som bistand fra faciliteten især skal rettes mod, bygger på en omfattende og uafhængig behovsvurdering med særlig fokus på sårbare grupper.

Faciliteten koordinerer finansiering fra følgende eksterne finansieringsinstrumenter: Rådets forordning (EF) nr. 1257/96 om humanitær bistand, Det Europæiske Naboskabsinstrument, instrumentet til finansiering af udviklingssamarbejde, instrumentet til førtiltrædelsesbistand og instrumentet, der bidrager til stabilitet og fred. Foranstaltninger, der skal finansieres over Unionens budget, gennemføres i overensstemmelse med Unionens finansielle regler og forordninger, som omfatter både direkte og indirekte forvaltning og involverer EU-trustfonden. Fordelingen af projekter under faciliteten pr. EU-instrument er som følger: